હું તમને સૂચવી શકું ખરો કે તમો તમારા શિક્ષકને પૂછો કે આપણે અત્યારે શી વાત કરી રહ્યા છીએ? તમે પૂછશો કે? તમારી જાતે જવાબ મેળવો કે તમારા શિક્ષકો આ બધું સમજ્યા છે કે નહિ. આ વાત તમને મદદ કરશે ને તેઓ તમોને વધુ બુદ્ધિમાન બનવામાં મદદરૂપ થશે, નહિ કે તમે ડરો. આવી બાબતમાં તો આવા શિક્ષકો જોઈએ કે જેઓ ખૂબ જ બુદ્ધિમાન હોય. સાચા અર્થમાં બુદ્ધિમાન, નહિ કે એમ.એ., બી.એ.ની પરીક્ષાઓ પાસ કર્યાના અર્થમાં બુદ્ધિમાન. જો તમોને આમાં રસ હોય તો દિવસ દરમિયાન એકાદ તાસ એવો ગોઠવાય કે જેમાં તમે આ બધું તમારા શિક્ષકો સાથે ચર્ચી શકો, વાત કરી શકો. તમે તો હવે મોટા થવાના. તમારે તો પતિઓ કે પત્નીઓ હોવાનાં, બાળકો હોવાનાં ને તમારે જાણવું પડવાનું કે આ બધું જીવન એ શું છે? જીવન – એના આજીવિકા માટેના સંઘર્ષ સાથેનું જીવન, તેનાં દુઃખો સાથેનું જીવન ને તેના અસાધારણ સૌંદર્ય સાથેનું જીવન. આ બધું તમારે જાણવું-સમજવું પડશે, અને શાળા જ આ બધું શીખવા માટેનું સ્થળ છે. જો શિક્ષકો માત્ર તમને ગણિત, ભૂગોળ, ઈતિહાસ કે વિજ્ઞાન જ શીખવે તો તે દેખીતી રીતે પૂરતું નથી. તમારા માટે મહત્વની ચીજ છે જાગૃતિ. પ્રશ્ન કરવો, શોધવું કે જેથી તમારી સ્વયં પહેલવૃત્તિ જાગે.